Καταδρομική επίθεση στην πρυτανεία του Πανεπιστημίου Μακεδονίας έκαναν το βράδυ της Τετάρτης κουκουλοφόροι.

Όπως έγινε γνωστό λίγο μετά τις 9 μ.μ. μπήκαν στο κτίριο από πλαϊνή είσοδο, δίχως να γίνουν αντιληπτοί από τον θυρωρό και ανέβηκαν στον πρώτο όροφο.

Εκεί, πέταξαν μπογιές στα γραφεία, ενώ χρησιμοποιώντας λοστούς και σφυριά προκάλεσαν εκτεταμένες φθορές σε τζάμια και ηλεκτρονικούς υπολογιστές.

Τη στιγμή της καταδρομικής επίθεσης στον χώρο δεν βρίσκονταν φοιτητές παρά μόνο ορισμένα στελέχη της Πρυτανείας, τα οποία όμως δεν ήρθαν σε επαφή και αντιπαράθεση με τους κουκουλοφόρους. Πανομοιότυπο περιστατικό στον χώρο της Πρυτανείας του Πανεπιστημίου Μακεδονίας εκτυλίχθηκε και την περασμένη Πέμπτη.